Sassa-amptenaar jare ná aanstelling vas oor vals matrieksertifikaatDie verdagte tydens haar inhegtenisneming in Volksrust. (Foto: Verskaf) ’n Voormalige werknemer van die Suid-Afrikaanse agentskap vir maatskaplike sekerheid (Sassa) is in hegtenis geneem nadat dit aan die lig gekom het dat sy 15 jaar gelede met haar aanstelling by Sassa ’n vals matrieksertifikaat ingedien het. Die vrou (59) het sedert haar aanstelling in 2006 meer as R4 miljoen aan jaarlikse salarisse en bonusse onbehoorlik verdien. Sy word nou van bedrog aangekla. Kapt. Sekgotodi Dineo Lucy, woordvoerder van die Valke, sê die verdagte is destyds as spanleier in ’n administratiewe pos aangestel. ’n Interne ondersoek na werknemers se dokumente by Sassa het egter onlangs aan die lig gebring dat die verdagte ’n vals matrieksertifikaat ingedien het toe sy destyds om die betrokke pos aansoek gedoen het. ’n Saak is in Desember 2020 teen die vrou aanhangig gemaak en sy het bedank. Die saak is intussen na die Valke oorgeplaas waarna lede van die Valke in Mpumalanga se eenheid vir ernstige korrupsie die vrou gisteraand in Volksrust in hegtenis geneem het. Die verdagte sal na verwagting Maandag in die landdroshof in Nelspruit verskyn op aanklag van bedrog.